Кең-Кол андалузит кени

Кең-Кол андалузит кени Талас районунда, Талас шаарынан 25 км түндүк-чыгышта, Кең-Кол суусунун башатында, деңиз деңгээлинен 3000 м бийиктикте. 1936-ж. табылган. Эни 2–3 км, узундугу 11–12 км болгон, андалузит минералын камтыган метаморфизм тектеринин топ кабаты, Кең-Кол аляскит граниттеринин интрузиясынын экзоконтактысына тушташ жатат. Мында 3 руда тулкусу бөлүнгөн, алардын биринчисинин узундугу 2 км, калыңдыгы 300 м; андалузиттин өлчөмү 25,5% чейин жетет; калган эки руда тулкусу анчалык чоң эмес. Кендин практикалык мааниси издөө-баалоо иштерин жүргүзгөндөн кийин гана белгилүү болот. № 1 руда тулкусунун болжол ресурсу 75–80 млн т.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары